CELEX: 22015A0124(01)
Language: lt
Date: 1402704000000
Title: Europos Bendrijų bei jų valstybių narių ir Azerbaidžano Respublikos partnerystės ir bendradarbiavimo susitarimo protokolas dėl Europos Sąjungos ir Azerbaidžano Respublikos bendrojo susitarimo, kuriuo nustatomi Azerbaidžano Respublikos dalyvavimo Sąjungos programose bendrieji principai

24.1.2015   
            
            
               LT
            
            
               Europos Sąjungos oficialusis leidinys
            
            
               L 19/4
            
         Europos Bendrijų bei jų valstybių narių ir Azerbaidžano Respublikos partnerystės ir bendradarbiavimo susitarimo
   PROTOKOLAS
   dėl Europos Sąjungos ir Azerbaidžano Respublikos bendrojo susitarimo, kuriuo nustatomi Azerbaidžano Respublikos dalyvavimo Sąjungos programose bendrieji principai
   EUROPOS SĄJUNGA (toliau – Sąjunga),
   ir
   AZERBAIDŽANO RESPUBLIKA (toliau – Azerbaidžanas),
   (toliau – Šalys),
   kadangi:
   
               (1)
            
            
               Azerbaidžanas su Europos Bendrijomis ir jų valstybėmis narėmis yra sudaręs partnerystės ir bendradarbiavimo susitarimą (toliau – Susitarimas) (1), kuris įsigaliojo 1999 m. liepos 1 d.;
            
         
               (2)
            
            
               2004 m. birželio 17–18 d. Europos Vadovų Taryba palankiai įvertino Europos Komisijos pasiūlymus dėl Europos kaimynystės politikos (EKP) ir patvirtino 2004 m. birželio 14 d. Tarybos išvadas;
            
         
               (3)
            
            
               Taryba ir kitomis progomis yra ne kartą patvirtinusi tą politiką savo išvadose;
            
         
               (4)
            
            
               2007 m. kovo 5 d. Taryba pareiškė pritarianti 2006 m. gruodžio 4 d. Europos Komisijos komunikate išdėstytam bendram požiūriui sudaryti galimybes EKP šalims partnerėms dalyvauti Bendrijos agentūrų veikloje ir Bendrijos programose, atsižvelgiant į jų pasiekimus ir kai tai leidžiama pagal teisinius pagrindus;
            
         
               (5)
            
            
               Azerbaidžanas pareiškė norą dalyvauti keliose Sąjungos programose;
            
         
               (6)
            
            
               su Azerbaidžano dalyvavimu kiekvienoje konkrečioje Sąjungos programoje susijusios konkrečios sąlygos, visų pirma Azerbaidžano mokėtinas finansinis įnašas ir ataskaitų teikimo bei vertinimo procedūros turėtų būti nustatytos Europos Komisijos ir Azerbaidžano kompetentingų valdžios institucijų susitarimu,
            
         SUSITARĖ:
   1 straipsnis
   Azerbaidžanui leidžiama dalyvauti visose dabartinėse ir būsimose Sąjungos programose, atvirose Azerbaidžanui pagal atitinkamas tų programų priėmimo nuostatas.
   2 straipsnis
   Azerbaidžanas į Europos Sąjungos bendrąjį biudžetą moka finansinius įnašus, susijusius su konkrečiomis programomis, kuriose jis dalyvauja.
   3 straipsnis
   Azerbaidžano atstovams stebėtojų teisėmis leidžiama dalyvauti vadybos komitetų, atsakingų už programų, kurių atveju Azerbaidžanas moka finansinius įnašus, stebėseną, posėdžiuose, kuriuose svarstomi su Azerbaidžanu susiję klausimai.
   4 straipsnis
   Kiek tai įmanoma, dalyvių iš Azerbaidžano pateiktiems projektams ir iniciatyvoms taikomos tos pačios atitinkamoms programoms nustatytos sąlygos, taisyklės ir procedūros, kaip ir valstybėms narėms.
   5 straipsnis
   1.   Su Azerbaidžano dalyvavimu kiekvienoje konkrečioje programoje susijusios konkrečios sąlygos, visų pirma mokėtinas finansinis įnašas ir ataskaitų teikimo bei vertinimo procedūros, nustatomos Europos Komisijos ir Azerbaidžano kompetentingų valdžios institucijų susitarime, remiantis atitinkamoms programoms nustatytais kriterijais.
   2.   Jeigu Azerbaidžanas kreipsis dėl Sąjungos išorės pagalbos dalyvauti konkrečioje Sąjungos programoje pagal Europos Parlamento ir Tarybos reglamento (EB) Nr. 1638/2006 (2) 3 straipsnį arba pagal bet kurį panašų reglamentą, kuriuo nustatoma Sąjungos išorės pagalba Azerbaidžanui ir kuris gali būti priimtas ateityje, sąlygos, reglamentuojančios Azerbaidžano naudojimąsi Sąjungos išorės pagalba, nustatomos finansavimo susitarime, laikantis visų pirma Reglamento (EB) Nr. 1638/2006 20 straipsnio.
   6 straipsnis
   1.   Kiekviename pagal 5 straipsnį sudarytame susitarime pagal Europos Parlamento ir Tarybos reglamentą (ES, Euratomas) Nr. 966/2012 (3) nustatoma, kad finansinę kontrolę arba auditą ar kitus patikrinimus, įskaitant administracinius tyrimus, vykdo Europos Komisija, Europos kovos su sukčiavimu tarnyba bei Audito Rūmai arba kad tokia kontrolė, auditas ir patikrinimai vykdomi jiems vadovaujant.
   2.   Parengiamos išsamios nuostatos dėl finansų kontrolės ir audito, administracinių priemonių, sankcijų ir išieškojimo, pagal kurias Europos Komisijai, Europos kovos su sukčiavimu tarnybai ir Audito Rūmams būtų suteikti įgaliojimai, atitinkantys jų įgaliojimus Sąjungoje įsisteigusių paramos gavėjų arba rangovų atžvilgiu.
   7 straipsnis
   1.   Šis Protokolas taikomas Susitarimo galiojimo laikotarpiu.
   2.   Šį Protokolą Šalys pasirašo ir patvirtina laikydamosi savo atitinkamų procedūrų.
   3.   Bet kuri iš Šalių gali denonsuoti šį Protokolą, raštu apie tai pranešdama kitai Šaliai. Šis Protokolas netenka galios praėjus šešiems mėnesiams nuo tokio pranešimo dienos. Tai, kad šis Protokolas netenka galios bet kuriai iš Šalių jį denonsavus, neturi jokios įtakos patikrinimams ir kontrolei, kurie atitinkamais atvejais turi būti atliekami pagal 5 ir 6 straipsnius.
   8 straipsnis
   Ne vėliau kaip per trejus metus nuo šio Protokolo įsigaliojimo ir po to kas trejus metus abi Šalys, atsižvelgdamos į Azerbaidžano faktinio dalyvavimo Sąjungos programose patirtį, gali peržiūrėti šio Protokolo įgyvendinimą.
   9 straipsnis
   Šis Protokolas taikomas teritorijoms, kuriose taikoma Sutartis dėl Europos Sąjungos veikimo, toje Sutartyje nustatytomis sąlygomis, ir Azerbaidžano teritorijai.
   10 straipsnis
   1.   Šis Protokolas įsigalioja pirmąją mėnesio dieną po to, kai Šalys diplomatiniais kanalais viena kitai praneša apie jo įsigaliojimui būtinų procedūrų užbaigimą.
   2.   Kol šis Protokolas įsigalios, Šalys susitaria laikinai taikyti šį Protokolą nuo jo pasirašymo dienos, kol jis vėliau bus sudarytas.
   11 straipsnis
   Šis Protokolas yra neatskiriama Susitarimo dalis.
   12 straipsnis
   Šis Protokolas parengtas dviem egzemplioriais anglų, bulgarų, čekų, danų, estų, graikų, ispanų, italų, kroatų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir azerbaidžaniečių kalbomis, visi tekstai yra vienodai autentiški.
   
      
         За Европейския съюз
         Рог la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Za Europsku uniju
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen
         Avropa İttifaqı adından
         
            
         
            
      
      
         За Република Азербайджан
         Por la República de Azerbaiyán
         Za Ázerbájdžánskou republiku
         For Republikken Aserbajdsjan
         Für die Republik Aserbaidschan
         Aserbaidžaani Vabariigi nimel
         Για τη Δημοκρατία του Αζερμπαϊτζάν
         For the Republic of Azerbaijan
         Pour la République d'Azerbaïdjan
         Za Republiku Azerbajdžan
         Per la Repubblica dell'Azerbaigian
         Azerbaidžānas Republikas vārdā
         AzerbaidÞano Respublikos vardu
         Az Azerbajdzsán Köztársaság részről
         Għar-Repubblika ta' l-Ażerbajġan
         Voor de Republiek Azerbeidzjan
         W imieniu Republiki Azerbejdżanskiej
         Pela República do Azerbaijão
         Pentru Republica Azerbaidjan
         Za Azerbajdžanskú republiku
         Za Azerbajdžansko republiko
         Azerbaidžanin tasavallan puolesta
         För Republiken Azerbajdzjan
         
            
         
            
      
   
   
      (1)  Europos Bendrijų bei jų valstybių narių ir Azerbaidžano Respublikos partnerystės ir bendradarbiavimo susitarimas (OL L 246, 1999 9 17, p. 3).
   
      (2)  2006 m. spalio 24 d. Europos Parlamento ir Tarybos reglamentas (EB) Nr. 1638/2006, išdėstantis bendrąsias nuostatas, kurios nustato Europos kaimynystės ir partnerystės priemonę (OL L 310, 2006 11 9, p. 1).
   
      (3)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).